KOMISIJOS REGLAMENTAS (EB) Nr. 627/2005
2005 m. balandžio 22 d.
panaikinantis Reglamentą (EB) Nr. 206/2005, nustatantį galutines apsaugos priemones išaugintos lašišos importui
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1994 m. gruodžio 22 d. Tarybos reglamentą (EB) Nr. 3285/94 dėl bendrų importo taisyklių ir Reglamento (EB) Nr. 518/94 (1) panaikinimo, ypač į jo 21 straipsnio 2 dalies b punktą,
atsižvelgdama į 1994 m. kovo 7 d. Tarybos reglamentą (EB) Nr. 519/94 dėl bendrų importo iš tam tikrų trečiųjų šalių taisyklių ir Reglamentų (EEB) Nr. 1765/82, Nr. 1766/82 ir Nr. 3420/83 (2) panaikinimo, ypač į jo 18 straipsnio 2 dalies b punktą,
kadangi:
(1)
2004 m. kovo 6 d. Komisija pradėjo apsaugos tyrimą dėl išaugintos lašišos importo į Bendriją. 2005 m. vasario 4 d. Komisija reglamentu (EB) Nr. 206/2005 (3) priėmė galutines apsaugos priemones.
(2)
2004 m. spalio 23 d. Komisija pradėjo antidempingo tyrimą dėl Norvegijoje išaugintos lašišos importo. 2005 m. balandžio 22 d. Komisija reglamentu (EB) Nr. 628/2005 (4) įvedė laikinas antidempingo priemones.
(3)
Atlikus tyrimą, apimantį 2000-2003 m. laikotarpį, buvo priimtos galutinės apsaugos priemonės visų šalių kilmės išaugintos lašišos importui. Padariusi preliminarią išvadą, kad nuo 2003 m. spalio 1 d. iki 2004 m. rugsėjo 30 d. importas iš Norvegijos toliau augo ir nustačiusi žalingą dempingą, Komisija priėmė laikinąsias apsaugos priemones išaugintos lašišos importui iš Norvegijos.
(4)
Išaugintos lašišos importas iš Norvegijos metais, kurie baigiasi 2004 m. rugsėjo 30 d., sudaro maždaug 60 % Bendrijos rinkos ir maždaug 75 % viso importo į Bendriją. Reglamente (EB) Nr. 206/2005 Komisija nustatė, kad didelis importo augimas turėjo katastrofišką poveikį Bendrijos gamintojų pelningumui, atsižvelgiant į tuo pat metu krentančias kainas. Laikinosios antidempingo priemonės Norvegijoje išaugintos lašišos importui panaikintų nesąžiningą šio importo kainos dalį. Taip pat galima tikėtis, kad tai sumažins labai padidėjusį importo kiekį iš Norvegijos, didžiausios Bendrijos importuotojos. Todėl, atsižvelgiant į ypatingas šio atvejo aplinkybes, manoma, kad antidempingo priemonių pakanka siekiant išspręsti Bendrijos pramonės patiriamos žalos problemą ir nėra būtina toliau taikyti apsaugos priemones, kurios turėtų būti panaikintos, įsigaliojus antidempingo priemonėms.
PRIĖMĖ ŠĮ REGLAMENTĄ:
Vienintelis straipsnis
Reglamentas (EB) Nr. 206/2005 yra panaikinamas.
Šis reglamentas įsigalioja 2005 m. balandžio 27 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2005 m. balandžio 22 d.